LITEYA 21
Betele ezali nini?
Nkombo Betele euti na monɔkɔ ya Ebre mpe elimboli “Ndako ya Nzambe.” (Ebandeli 28:17, 19) Nkombo yango ebongi mpenza mpo na kolobela bandako oyo Batatoli ya Yehova babongisá na miliki mingi, epai mosala ya kosakola ezali kotambwisama mpe kobongisama. Bandeko ya Lisangani ya Mikóló-Bakambi basalaka na Biro monene ya Batatoli ya Yehova oyo ezali na engumba New York, na États-Unis, mpe kuna bakambaka misala ya babiro ya filiale mosusu nyonso. Baoyo basalaka na bisika yango babengami bango nyonso libota ya Betele. Ndenge ezalaka na libota, bandeko ya libota ya Betele mpe bafandaka esika moko, basalaka esika moko, balyaka esika moko, mpe bayekolaka Biblia elongo na bomoko.
Esika moko ya ntina mingi epai bandeko ya libota yango bamonisaka elimo ya komipimela. Na Babetele nyonso, bandeko mibali mpe basi bamipesaka mpenza ntango nyonso mpo na kosala mokano ya Nzambe mpe mpo na makambo etali Bokonzi ya Nzambe. (Matai 6:33) Bafutamaka te, kasi bapesaka bango esika ya kofanda, biloko ya kolya mpe mwa mbongo mpo na bamposa na bango ya mikemike. Moto nyonso na Betele azali na mosala oyo bapesá ye: ekoki kozala na biro, esika balambaka, to na esika balyaka. Basusu basalaka na esika ya konyata to kokangisa mikanda, basusu batyaka bopɛto, basukolaka bilamba, babongisaka bamasini ndenge na ndenge mpe bongo na bongo.
Esika oyo mosala esalemaka makasi mpo mosala ya kosakola ya Bokonzi ekende liboso. Ntina ya libosoliboso ya Betele ezali ete solo ya Biblia ekómela bato mingi mpenza. Na ndakisa, mwa buku oyo osimbi ezali kosalisa bato mingi báyeba solo. Ekomamaki na litambwisi ya Lisangani ya Mikóló-Bakambi mpe etindamaki na nzela ya Internet na bankama ya baekipi ya babongoli na mokili mobimba, mpe enyatamaki na bamasini oyo ebimisaka mikanda ebele na ntango moke; na nsima, etindamaki na masangá koleka 110 000. Libota ya Betele epesaka mabɔkɔ na misala nyonso wana, mpe yango ezali kosala ete mosala ya kosakola nsango malamu, oyo esengeli kosalema na lombangu mpenza, ekokisama.
Banani basalaka na Betele, mpe nini ebongisami mpo na bango?
Mosala nini oyo esengeli kosalema na lombangu bandeko ya Betele mokomoko bapesaka mabɔkɔ?
lin_Latn lin_Latn lin_Latn lin_Latn lin_Latn lin_Latn lin_Latn